**Компанийн 2018 оны үйл ажиллагааны болон**

**санхүүгийн ажлын тайлан**

 Тайлант хугацаанд “Улсын Их Дэлгүүр” ХК-ийн Төлөөлөн удирдах зөвлөлийн гишүүдээр С.Хосбаяр, Ш.Баярсайхан, А.Шагдарсүрэн, Р.Содном, А.Норсмаа, Б.Ариунжаргал, Төлөөлөн удирдах зөвлөлийн хараат бус гишүүдээр Д.Дашцэдэн, Л.Чулуунбаатар, Н.Батцацрал нар, ТУЗ-ийн нарийн бичгийн даргаар В.Хүрэлхад, компанийн Гүйцэтгэх захирлаар С.Сайнбат нар ажиллалаа. Компанийн Төлөөлөн удирдах зөвлөл компанийн хэтийн төлөв, зорилтыг тодорхойлон хууль дүрэм журамд заасан эрх үүргийн хүрээнд компанийн үйл ажиллагааг удирдан чиглүүлж, түүний дэргэдэх хороод нь хорооны эрх мэдлийн хүрээнд ТУЗ-ийн болон Гүйцэтгэх удирдлагын үйл ажиллагаанд хяналт тавьж Гүйцэтгэх удирдлага нь өдөр тутмын удирдлагаар ханган ажиллаж ирлээ.

Үйл ажиллагааны талаар: Компанийн түрээсийн орлогыг нэмэгдүүлэх, өдөр тутмын ашиглалтын зардал, барилгын урсгал засварын зардлуудыг багасган, хэмнэн ажиллахад анхааран ажиллаж байгаагаа Гүйцэтгэх удирдлага ТУЗ-ийн ээлжит хурлуудад байнга танилцуулж байсан .

 УИД ХК нь 2018 онд 5,394.4 сая төгрөгийн түрээсийн орлого олж, 5,462.1 сая төгрөгийн зардал гарган, үндсэн үйл ажиллагаанаас 421.1 сая төгрөгийн ашигтай ажиллaсан.

Компани нь татвараа үнэн зөв тодорхойлж, төлөх тайлагнах үүргээ нэр төртэй биелүүлж нийгмийн хариуцлагаа үлгэр жишээ ухамсарлаж, эх орныхоо бүтээн байгуулалт хөгжил цэцэглэлтэнд бодитой хувь нэмэр оруулж ирсэн. УИД ХК нь 2018 онд улсын төсөвт 486.5 сая төгрөгийн татвар төлжээ.

Барилга засвар болон ашиглалт үйлчилгээний талаар:

2018 онд Улсын их дэлгүүрийн В1 давхарын ачааны лифтний болон гадна хананы хөрсний ус тусгаарлагч хийх ажил, 1-5 дугаар давхаруудын цонхны шил шинэчлэн шиллэх ажил, 1,5 давхарын дулаалгын ажил, барилгын галын шугамын дохиоллын засвар шинэчлэлт, В1-2 дугаар давхаруудын цахилгааны ерөнхий самбаруудын засвар шинэчлэлт, 3-р давхарын дүүжин таазны засвар, 3,4,5-р давхаруудын агаарын урсгалын хаалт хийх ажил, 4,5,6-р давхаруудын шалны хулдаас плита сольж засах ажил , 6-р давхарын нэмэлт гэрэлтүүлгийн ажил, 7-р давхарын өндрийн хэрэгслэл, бэхэлгээний засвар шинэчлэлтийн болон бусад засварын ажлуудыг хийж гүйцэтгэлээ.

Бүгд найрамдах Беларусь улсад үйлдвэрлэсэн хүн зөөврийн DP60 маркын 1000 кг даацтай, 1.75м/с хурдтай, 1450\*1650 бүхээгтэй 2ш зорчигчийн цахилгаан шатны угсралт шинэчлэлтийн ажлыг бүрэн дуусгасан.

Улсын Их Дэлгүүрийн барилга 1959 онд баригдаж эхэлсэн байдаг бөгөөд үүнээс хойш 60 жил болж байгаа, их хуучирсан тул жил ирэх тутам засвар үйлчилгээ хийлгэх нь ихсэж, зардал нэмэгдэж байна. Жишээлбэл, энэ жил агааржуулалтын засварыг зайлшгүй хийх шаардлагатай гэсэн хөндлөнгийн эксперт хийдэг байгууллагын дүгнэлт гарсан байгаа бөгөөд энэхүү агааржуулалтын засварын зардал нь 500 орчим сая төгрөг болохоор байгаа.

Санхүүгийн үйл ажиллагааны талаар:Тус компани өнгөрсөн онд нийтдээ 5,394.4 сая төгрөгийн орлого олсон байна. Тайлант хугацаанд орлогын татварт 44.1 сая төгрөг төлж, үндсэн үйл ажиллагаанаас 421.1 сая төгрөгийн ашигтай ажиллaлаа.

Тайлант хугацаанд 4,973.3 сая төгрөгийн үйл ажиллагааны зардал гарсан бөгөөд өмнөх онтой харьцуулахад 0.8 хувиар буурсан байна .

Үйл ажиллагааны зардлыг бүтцээр нь ангилж үзвэл 1.3 хувь буюу 65.4 сая төгрөгийг боловсон хүчний болон хөдөлмөрийн зардал, 44.4 хувь буюу 2,209.1 сая төгрөгийг ашиглалтын зардал, 3.4 хувь буюу 166.9 сая төгрөгийг барилгын урсгал засварын зардал, 11.3 хувь буюу 560.2 сая төгрөгийг үндсэн хөрөнгийн элэгдлийн зардал, 32.9 хувь буюу 1,636.6 сая төгрөгийг зээлийн хүүгийн зардал, 2.6 хувь буюу 128.7 сая төгрөгийг үл хөдлөх хөрөнгийн болон газрын татвар, 4.1 хувь буюу 206.4 сая төгрөгийг бусад зардал эзэлж байна .

Өнгөрсөн оны жилийн эцсийн байдлаар нийт хөрөнгийн дүн 8,597.3 сая төгрөг, үүнээс эргэлтийн хөрөнгө 1.3 хувь буюу 114.6 сая төгрөг, эргэлтийн бус хөрөнгө 98.7 хувь буюу 8,482.7 сая төгрөгийг эзэлж байна. Эргэлтийн хөрөнгийн 10.6 хувь буюу 12.1 сая төгрөгийг мөнгө, авлага зэрэг түргэн хөрвөх хөрөнгө, 17.4 хувь буюу 20.0 сая төгрөгийг бараа материал, 72.0 хувь буюу 82.5 сая төгрөгийг урьдчилж гарсан зардал эзэлж байна. Эргэлтийн бус хөрөнгийн дийлэнх хувь болох 99.6 хувь буюу 14,171.6 (хуримтлагдсан элэгдэл нь 5,722.7 сая төгрөг) сая төгрөгийг үндсэн хөрөнгө болох барилга байгууламж, машин тоног төхөөрөмж, тавилга, эд хогшил, 0.4 хувь буюу 33.8 сая төгрөгийг урт хугацаат хөрөнгө оруулалт эзэлж байна. Урьдчилж төлсөн зардлын хэмжээ өмнөх онтой харьцуулахад 170,0 сая төгрөгөөр буурсан нь Улсын их дэлгүүрийн зорчигч тээврийн 2ш цахилгаан шатыг бүрэн угсарч ашиглалтанд оруулсантай холбоотой байна.

 Өр төлбөр ба Эзэмшигчдийн өмчийн хувьд бусдад төлөх өр төлбөрийн хэмжээ 9,832.9 сая төгрөг, эзэмшигчдийн өмчийн дүн -1.235,6 сая төгрөг байна. Бусдад төлөх өр төлбөрийн хэмжээ өнгөрсөн оны эцэст 10,149.4 сая төгрөг байснаас 3.1 хувиар буюу 316.5 сая төгрөгөөр буурч, 9,832.9 сая төгрөг болсон байна. Нийт өр төлбөрийн 97,3 хувь буюу 9,567.0 сая төгрөгийг зээл, зээлийн хүүгийн хуримтлагдсан өр эзэлдэг бөгөөд өмнөх оны зээлийн үлдэгдлээс 3.5 хувиар буурсан байна. Эзэмшигчдийн өмч оны эхэнд -1.167,8 сая төгрөг байснаас тухайн тайлант хугацааны алдагдал нэмэгдэж оны эцэст -1.235,6 сая төгрөг болсон байна.

 УИД ХК нь 2018 онд ААНОАТатварт 44.1 сая төгрөг, НӨАТатварт 297.8 сая төгрөг, үл хөдлөх хөрөнгө болон газрын албан татварт 128.6 сая төгрөг, ХХОАТатвар болон НДШимтгэлд 16.0 сая төгрөг, нийт дүнгээрээ 486.5 сая төгрөгийг Улсын төвлөрсөн төсөвт төлсөн байна.

------------------------о0о------------------------